DECIZIA COMISIEI
din 30 martie 2007
privind o contribuție financiară a Comunității pentru un studiu de referință cu privire la prevalența salmonelei în rândul efectivelor de curcani, care va fi realizat în Bulgaria și România
[notificată cu numărul C(2007) 1401]
(Numai textele în limbile bulgară și română sunt autentice)
(2007/208/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 20,
întrucât:
(1)
Decizia 90/424/CEE cuprinde dispoziții referitoare la contribuțiile financiare ale Comunității pentru măsuri veterinare specifice. De asemenea, în conformitate cu această decizie, Comunitatea trebuie să întreprindă sau să ajute statele membre să întreprindă acțiunile tehnice și științifice necesare pentru dezvoltarea legislației sanitar-veterinare, precum și pentru dezvoltarea educației sau a formării sanitar-veterinare.
(2)
Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici prezenți în rețeaua alimentară (2) impune stabilirea unui obiectiv comunitar pentru reducerea prevalenței salmonelei la efectivele de curcani până la sfârșitul anului 2007.
(3)
Pentru stabilirea obiectivului comunitar menționat, trebuie să fie disponibile date comparabile cu privire la prevalența salmonelei la efectivele de curcani din Bulgaria și România. Întrucât aceste informații nu sunt disponibile, trebuie realizat un studiu special pentru monitorizarea prevalenței salmonelei la curcani pe o perioadă corespunzătoare în aceste state membre.
(4)
Celelalte state membre vor realiza în perioada octombrie 2006-septembrie 2007 un studiu de referință cu privire la prevalența salmonelei în rândul efectivelor de curcani, în conformitate cu Decizia 2006/662/CE a Comisiei din 29 septembrie 2006 privind o contribuție financiară a Comunității pentru un studiu de referință cu privire la prevalența salmonelei în rândul efectivelor de curcani care va fi realizat în statele membre (3). Aceleași proceduri trebuie folosite în studiile de referință din Bulgaria și România. Cu toate acestea, perioada de realizare a studiului trebuie scurtată pentru a permite analiza simultană a datelor din toate statele membre.
(5)
Acest studiu trebuie să furnizeze informațiile tehnice necesare dezvoltării legislației sanitar-veterinare comunitare. Având în vedere importanța colectării de date comparabile asupra prevalenței salmonelei la curcani în Bulgaria și România, este necesară acordarea, pentru aceste state membre, a unei contribuții financiare din partea Comunității pentru punerea în aplicare a cerințelor specifice ale studiului. Ar trebui să se ramburseze 100 % costurile suportate pentru testele de laborator, prin aplicarea unui plafon. Toate celelalte costuri, cum ar fi cele aferente eșantionării, deplasărilor și administrării, nu pot beneficia de nicio contribuție financiară comunitară.
(6)
Contribuția financiară din partea Comunității trebuie acordată cu condiția ca studiul să se realizeze în conformitate cu dispozițiile dreptului comunitar și cu respectarea altor condiții determinate. Contribuția financiară trebuie acordată în măsura în care acțiunile prevăzute sunt îndeplinite efectiv și în măsura în care autoritățile furnizează toate informațiile necesare la termenele stabilite.
(7)
Este necesar să se precizeze cursul de schimb care urmează a fi aplicat cererilor de plată depuse în monedele naționale definite la articolul 1 litera (d) din Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (4).
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectul și domeniul de aplicare
(1) Se realizează un studiu pentru evaluarea prevalenței Salmonella spp. în Bulgaria și România, în rândul efectivelor de:
(a)
curcani pentru carne care au făcut obiectul unei prelevări de probe cu trei săptămâni înainte ca acestea să părăsească exploatația în vederea sacrificării;
(b)
curcani de reproducere, cu maximum 9 săptămâni înainte de sacrificare.
(2) Studiul cu privire la prevalența salmonelei în rândul efectivelor menționate la alineatul (1) („efectivele”) va acoperi perioada 1 aprilie 2007-30 septembrie 2007.
(3) În sensul prezentei decizii, prin „autoritate competentă” se înțelege autoritatea sau autoritățile unui stat membru, în sensul articolului 3 din Regulamentul (CE) nr. 2160/2003.
Articolul 2
Bază de eșantionare
(1) Eșantionarea necesară pentru realizarea studiului se efectuează în exploatații cu cel puțin 500 de curcani pentru carne sau 250 de curcani de reproducere. În fiecare exploatație selecționată de curcani pentru carne este supus eșantionării câte un efectiv de vârstă corespunzătoare.
Cu toate acestea, dacă numărul calculat de efective de eșantionare, așa cum prevăd specificațiile tehnice, este mai mare decât numărul de exploatații disponibile având cel puțin numărul de curcani menționat la primul paragraf, se pot eșantiona până la patru efective în aceeași exploatație pentru a se atinge numărul calculat de efective. În măsura în care acest lucru este posibil, efectivele suplimentare din aceeași exploatație provin din localuri diferite de creștere a curcanilor, iar eșantioanele sunt prelevate în luni diferite.
În cazul în care numărul de efective pentru eșantionare încă nu este suficient, mai mult de patru efective vor putea fi eșantionate în cadrul aceleiași exploatații, eșantionarea vizând exploatațiile mari.
În cazul în care numărul de efective pentru eșantionare încă nu este suficient, vor putea fi eșantionate efective din exploatații având un număr mai mic de curcani decât cel specificat la primul paragraf.
(2) Eșantionarea este realizată de autoritatea competentă sau sub controlul acesteia.
Articolul 3
Depistarea Salmonella spp. și serotipizarea izolaților corespunzători
(1) Depistarea Salmonella spp. și serotipizarea izolaților corespunzători se efectuează în laboratoarele naționale de referință în domeniul salmonelei (LNR).
Cu toate acestea, dacă un LNR nu are capacitatea de a efectua toate analizele sau nu este laboratorul care efectuează depistarea în mod obișnuit, autoritățile competente pot desemna un număr limitat de alte laboratoare care participă la controalele oficiale ale salmonelei pentru efectuarea analizelor.
Aceste laboratoare au o experiență dovedită în ceea ce privește utilizarea metodei de depistare solicitate, aplică un sistem de asigurare a calității care respectă standardul ISO 17025 și sunt monitorizate de către LNR.
(2) Depistarea Salmonella spp. se realizează în conformitate cu metoda recomandată de laboratorul comunitar de referință pentru salmonela.
(3) Serotipizarea izolaților corespunzători se efectuează după schema Kaufmann-White.
Articolul 4
Colectarea datelor, evaluarea și raportarea
(1) Autoritatea națională competentă colectează și evaluează rezultatele obținute, în conformitate cu articolul 3 al prezentei decizii, pe baza sistemului de eșantionare menționat la articolul 2 și raportează Comisiei toate datele agregate necesare și evaluarea acestora.
Comisia transmite aceste date, împreună cu datele agregate și evaluările naționale ale statelor membre, către Autoritatea Europeană pentru Siguranța Alimentară, care le examinează.
(2) Datele agregate și rezultatele naționale menționate la alineatul (1) sunt puse la dispoziția publicului într-o formă care garantează confidențialitatea.
Articolul 5
Specificații tehnice
Sarcinile și activitățile menționate la articolele 2, 3 și 4 din prezenta decizie sunt îndeplinite în conformitate cu specificațiile tehnice SANCO/2083/2006 prezentate la reuniunea Comitetului permanent pentru lanțul alimentar și sănătatea animală la data de 18 iulie 2006, astfel cum sunt publicate pe website-ul Comisiei: http://europa.eu.int/comm/food/food/biosafety/salmonella/impl_reg_en.htm
Articolul 6
Contribuția financiară a Comunității
(1) Comunitatea oferă o contribuție financiară Bulgariei și României pentru costurile suportate de aceste state membre pentru testele de laborator, și anume pentru depistarea bacteriologică a Salmonella spp. și pentru serotipizarea izolaților corespunzători.
(2) Contribuția financiară maximă a Comunității va fi de:
(a)
20 euro pentru depistarea bacteriologică a Salmonella spp.;
(b)
30 euro pentru serotipizarea izolaților corespunzători.
Cu toate acestea, contribuția financiară a Comunității nu depășește sumele stabilite în anexa I.
Articolul 7
Condiția de acordare a unei contribuții financiare a Comunității
(1) Contribuția financiară prevăzută la articolul 6 se acordă Bulgariei și României sub rezerva punerii în aplicare a studiului în conformitate cu dispozițiile aplicabile ale dreptului comunitar, inclusiv cele privind concurența și achizițiile publice, precum și sub rezerva respectării următoarelor condiții:
(a)
actele cu putere de lege și actele administrative necesare pentru punerea în aplicare a studiului intră în vigoare cel târziu la 1 aprilie 2007;
(b)
un raport intermediar care vizează primele trei luni ale studiului este comunicat până la 31 iulie 2007; raportul intermediar menționat conține toate informațiile prevăzute la capitolul 6, intitulat „Rapoarte”, din cadrul specificațiilor tehnice menționate la articolul 5;
(c)
până la 31 octombrie 2007, se va transmite un raport final cu privire la execuția tehnică a studiului, însoțit de documentele justificative pentru costurile generate și de rezultatele obținute în cursul perioadei 1 aprilie 2007-30 septembrie 2007; documentele justificative cu privire la costurile generate vor conține cel puțin informațiile prevăzute în anexa II;
(d)
studiul este efectiv pus în aplicare.
(2) La cererea Bulgariei și a României, acestor state membre li se poate face plata unui avans de 50 % din valoarea totală menționată la anexa I.
(3) Nerespectarea termenului prevăzut la alineatul (1) litera (c) duce la o reducere progresivă a contribuției financiare din partea Comunității, de 25 % din suma totală până la 15 noiembrie 2007, de 50 % până la 1 decembrie 2007 și de 100 % până la 15 decembrie 2007.
Articolul 8
Cursul de schimb aplicabil cheltuielilor
Din motive de eficiență administrativă, toate cheltuielile prezentate pentru acordarea unei contribuții financiare din partea Comunității trebuie exprimate în moneda euro. În conformitate cu Regulamentul (CE) nr. 1913/2006 al Comisiei din 20 decembrie 2006 de stabilire a normelor detaliate de aplicare a sistemului agromonetar pentru moneda euro în agricultură și de modificare a anumitor regulamente (5), cursul de schimb aplicabil cheltuielilor într-o altă monedă decât euro trebuie să fie cursul stabilit cel mai recent de Banca Centrală Europeană înainte de prima zi a lunii în care solicitarea este trimisă de statul membru în cauză.
Articolul 9
Aplicare
Prezenta decizie se aplică de la 1 aprilie 2007.
Articolul 10
Destinatari
Prezenta decizie se adresează Republicii Bulgaria și României.
Adoptată la Bruxelles, 30 martie 2007.